14 vloaz eo Anna. Distreiñ a ra d'ar gêr, e kreiz disparti he zud. Emañ ivez o vont d'ober he ziskleriadur a feiz ha Pierre, paotr koant ar bourg a zo dedennet ganti…  Dont a ra a-benn Katell Quillévéré en he film kentañ da gomz diwar-benn ur bern traoù disheñvel en un doare soutil ha fromus. N'eus netra dramatek na euzhus, traoù gwirion ar vuhez hepken.  An aktourez yaouank a zo bamus, met an tudennoù all tro-dro dezhi a zo dedennus ivez. He mamm kollet (Lio a c'hall bezañ sioul!), he zad-kozh klañv hag all. Santet e vez pegen start eo disparti he zud evit Anna, pegen prederiet eo ivez gant ar feiz, he zad kozh o komz eus ar marv ha gant Pierre. Pep tra a zo soutil, an tammoù "emgann" gant he mamm, al lodennoù moutig gant Pierre, hoal ha lentegezh war un dro. Dispar 'm eus kavet ar fin, an diskleriadur a feiz, an interamant hag ar c'hlozadur. Un doare da ziverrañ ar vuhez : preder, tristidigezh ha spi. Dibabet brav eo ivez ar sonerezh a sikour da grouiñ un aergelc'h. E gwirionez em eus kavet e oa Un poison violent ur film brav ha gwirion.